### Beslutningstema

I denne sag træffes beslutning om kriterier for højkvalitetsinstitutioner på dagtilbudsområdet.

### Historik

Ved budgetlægningen for 2022 blev det besluttet, at der skulle udarbejdes en analyse af faglig og økonomisk bæredygtighed på dagtilbudsområdet. Analysen blev gennemført af et konsulenthus, som fremlagde resultatet i juni 2022. Ved budgetlægningen for 2023 blev det besluttet, at der skulle arbejdes videre med dagtilbudsanalysen. Af budgetforligsteksten fremgik følgende:

Indenrigs- og Boligministeriet har i 2022 undersøgt, hvor tilfredse forældrene er med kommunernes dagtilbud. Blandt samtlige landets 98 kommuner ligger Tønder Kommune som nummer to, når det gælder forældrenes tilfredshed. De seneste år har Tønder Kommune arbejdet intensivt med at efteruddanne samtlige pædagoger, hvilket blandt andet afspejles i en høj tilfredshed blandt medarbejderne på dagtilbudsområdet - dette ønsker Kommunalbestyrelsen at videreudvikle.

Kommunalbestyrelsen er derfor enig om, at der skal arbejdes med dagtilbudsanalysen i dialog med interessenter på området, så området også i fremtiden er bæredygtigt. Børns trivsel og udvikling skal fortsat prioriteres højt, ligesom der skal være fokus på rekruttering og fastholdelse af faglige kompetencer i institutionerne. Til eventuelle afledte effekter er afsat 3 mio. kr. på anlægsbudgettet.

På baggrund af budgetforligsteksten godkendte Børn- og Skoleudvalget i november 2022 et projektgrundlag for det videre arbejde med dagtilbudsanalysen. Af sagsfremstillingen til behandling af projektgrunlaget fremgår nedenstående:

Projektet arbejder videre med de scenarier, der er opstillet i dagtilbudsanalysen.

Formålet er:

* ? at sikre faglig og økonomisk bæredygtighed i dagtilbud
* ? at fastholde en høj brugertilfredshed på området
* ? at kunne fastholde og rekruttere ledere og medarbejdere på dagtilbudsområdet

Projektet skal munde ud i følgende leverancer:

1. Afklaring af hvilke scenarier, der skal arbejdes videre med

2. Konsekvensbeskrivelse og -beregning for de valgte scenarier

3. Afklaring af Dagplejen som selvstændig enhed eller som del af daginstitutionerne

I perioden januar til april 2023 arbejder Børn- og Skoleudvalget med temaet, bl.a. via dialog med interessenter på området. Kommunalbestyrelsen orienteres om arbejdet i maj og juni, hvorefter eventuelle budgetmæssige forhold behandles i forbindelse med budgetvedtagelsen i oktober.

Af vedhæftede bilag fremgår historikken for arbejdet med dagtilbudsanalysen.

### Sagsfremstilling

Igennem en årrække er der i dagtilbuddene, i forvaltningen og i Børn- og Skoleudvalget talt en del om højkvalitet i daginstitutioner. Dette er sket med baggrund i forskning fra EVA, Danmarks Evalueringsinstitut. Der er i Tønder Kommune således opstået en forforståelse af begrebet. Der er dog ikke politisk godkendt kriterier for højkvalitet. I arbejdet med dagtilbudsanalysen har højkvalitet også været i fokus. Det har i den forbindelse vist sig at være hensigtsmæssigt, at der politisk fastsættes et serviceniveau i form af kriterier for højkvalitetsinstitutioner.

I en forskningsrapport fra 2017 opdeler EVA sine pointer i forhold til kvalitet i dagtilbud i 3 kategorier: Strukturel kvalitet, Proces kvalitet og Resultat kvalitet.

Under Strukturel kvalitet indgår forhold som normering og gruppestørrelse, fysiske rammer samt personalets uddannelsesniveau. Med udgangspunkt i dette foreslår forvaltningen nedenstående kriterier.

Forslag til kriterier for højkvalitetsinstitutioner:

Faglig kvalitet

Overordnet mål: At sikre barnets trivsel, udvikling, dannelse og læring

* Børneantal svarende til 50 børnehavebørn og 5 pædagoger pr. institution (+ øvrigt personale)
* Børnemiljøer med rige muligheder for deltagelse i sociale fællesskaber (børneperspektiv)
* Muligheder for sparring i personalegruppen
* Løbende/opdateret efteruddannelse

Laust Kristoffersen

* 70 % pædagoger, 8 % pædagogisk assistent, 22 % pædagogmedhjælpere
* Over 70 % pædagoger vurderes som høj kvalitet
* Fra 65 %-70 % pædagoger vurderes som god kvalitet

Indendørs læringsmiljø

* Fleksible og inspirerende læringsmiljøer og legeredskaber
* Tidssvarende indretning med bl.a. flere lokaler med mulighed for at trække sig tilbage med mindre børnegrupper, samtalerum, forberedelsesrum til personale m.m.

Udendørs læringsmiljø

* Varieret udemiljø ift. størrelse, vegetation og legeredskaber
* Fysisk plads til løb, cykling og risikofyldt leg (f.eks. høje klatretræer eller en stejl bakke, hvor farten på gokarten kan blive høj)

Konsekvenser

Udgifter relateret til faglig kvalitet og normeringsnøgle er indeholdt i det eksisterende budget til dagtilbudsområdet. På sigt kan børnetallet få betydning for den strukturelle situation.

Der er afsat 11,9 mio. kr. på anlægsbudgettet, som kan komme i anvendelse til forbedring af de fysiske læringsmiljøer. Afledt drift af eventuelle anlægsinvesteringer er ikke beregnet.

### Lovgrundlag

Dagtilbudsloven.

### Direktøren for Børn, Unge og Social indstiller,

|  |  |
| --- | --- |
| at | kriterier for højkvalitetsinstitutioner godkendes, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Børn- og Skoleudvalget, 3. oktober 2023, pkt. 8:
Indstillingen anbefales, idet udvalget præciserer, at kriterier for højkvalitetsinstitutioner er baseret på forskning og udvalgets dialog med interessenter.

Beslutning fra Økonomiudvalget, 12. oktober 2023, pkt. 9:

Indstillingen anbefales, idet det præciseres, at der med indstillingen ikke tages stilling til den fremtidige struktur på daginstitutionsområdet, men at der fremadrettet arbejdes hen imod højkvalitets institutioner på de fysiske rammer.

John Møller deltog ikke i mødet.

### Beslutning

Indstillingen godkendt.